作者：刘克庄
词牌/韵律：沁园春

paragraphs: 吉梦维何，男子之祥，载弄之璋。
嗟我辰安在，斯文后死，力侔元气，手抉天章。
学稼田荒，炼丹灶壤，稽首南华一瓣香。
休休也，免王良友笑，屑往来忙。
浮名斗挹箕扬。
世岂有明珠百斛量。
叹种来瑶草，年深未熟，挑成锦字，道远难将。
迁转不行，形容尽变，盍改称呼号瞎堂。
遗弓远，怆帝乡云白，禹会山苍。